hy hy hy hy hy hy hy hy en hy hy hy hy hy hy hy hy fr en hy hy hy hy hy hy hy hy hy ru hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy en hy en en en en hy hy en hy en hy en hy en hy en
Խորհուրդներ ծննդատնից դուրս գրվելուց հետո - Pavel Mazmanyan | MD, PhD, Neonatologyst
Posted at 22:10h in Հրապարակումներ by PMAdmin 0 Comments
Մինչև 6 ասական երեխաները պետք է սնվեն բացառապես կրծքով, քանի որ կրծքի կաթը իր մեջ պարունակում է նորածնի աճի և զարգացման համար անհրաժեշտ բոլոր բաղադրամասերը։ Հավելյալ սնուցման մեկնարկման հետ մեկտեղ կրծքով սնուցումը պետք է շարունակել մինչև 2 տարեկան հասակը և ավել։ Ծնողների և խնամակալների համար շատ կարևոր է ճանաչել նորածնի սոված լինելու մասին ազդարարող վարքագիծը։ Այդ ժամանակ նորածինը շարժում է շրթունքները, ծծում է մատները, ունենում է թքարտադրություն, բերանով և լեզվով ծծելու շարժումներ է անում (կարծես արդեն կերակրվում է)։ Ճիչը և լացը սնունդ պահանջելու վերջին հուսահատ ճիգերն են, և պետք չէ սպասել, մինչև երեխան լացելու միջոցով ուտել պահանջի։
Յուրաքանչյուր կերակրումից հետո օգնեք նորածնին գղտալ, այն օգնում է ազատվել ստամոքսում կուտակված օդից։ Կերակրումից հետո նորածնին ուղղահայաց դիրքում պահելը և նուրբ հարվածելը մեջքի շրջանին հեշտացնում են գղտալը։
Նորածինները ամենօրյա լոգանքի կարիք չունեն։ Կյանքի առաջին 12 ամիսներին, շաբաթվա ընթացքում 1-3 լոգանքը լիովին բավարար է։ Մինչև լոգանքը ստուգեք ջրի ջերմաստիճանը, այն պետք է լինի գոլ, բայց ոչ տաք (37-38°C)։ Նորածնին լողացրեք մաքուր ջրով, առանց մանգանի (մարգանցովկայի) լուծույթի։ Մանկական լոգարանը հարմար տարբերակ է նորածնի լոգանքը անվտանգ կազմակերպելու համար։ Նորածնի մարմինը լոգարանում պետք է ամբողջովին ծածկված լինի ջրով, իսկ գլուխը պետք է պահել ջրից դուրս։ Փոքրիկի լոգանքի համար ընտրեք միայն մանկական լոգանքի գել։ Լոգանքը պետք է սկսել մարմնից, հետո անցել գլուխը լվանալուն, տևողությունը պետք է լինի շուրջ 10 րոպե։ Ավարտեք լոգանքը ցայելով նորածնին մաքուր ջրով, որից հետո արագ չորացրեք և թողեք նրան թույլ բարուրված վիճակում 7-10 րոպե։
Չի կարելի լոգանքի ժամանակ թեկուզ 1 վայրկյանով նորածնին թողնել առանց հսկողության և պահել հոսող ջրի տակ (ջերմաստիճանը կարող է կտրուկ փոփոխվել և հանգեցնել այրվածքների)։ Բացառեք ձեռքերի, ոտքերի և վզի ձգումներն ու մերսումները։ Նորածնի լոգանքի և տակդիրը փոխելու մասին առավել մանրամասն և պատկերավոր տեղեկություն կարող եք ստանալ անցնելով այս հղմամբ։
Պորտալարի մնացորդը սովորաբար ընկնում է մինչև կյանքի 15-րդ օրը։ Պորտը պետք է պահել մաքուր և չոր՝ թողնելով տակդիրից դուրս։ Պորտալարի մնացորդի մումիֆիկացման կամ չորացման ընթացքում կարող է լինել արյունային կամ շճաարյունային քիչ քանակությամբ արտադրություն, որն ախտաբանական վիճակ չէ և բուժում չի պահանջում։
Որոշ դեպքերում պորտալարի մնացորդը կարելի է մշակել 70% սպիրտով, խորհուրդ չի տրվում օգտագործել բիլիանտ կանաչ (զելյոնկա) կամ այլ անտիսեպտիկ։
Ծնողները և խնամակալները պետք է ուշադրություն դարձնեն պորտալարի մնացորդի արտաքին տեսքին։ Եթե այն այտուցված է, կարմրած, թարախակալված կամ վատ հոտ է գալիս, պետք է դիմել բժշկի։
Մաշկի և սեռական օրգանների խնամք
Ամեն օր լվացեք նորածնի դեմքը և ձեռքերը գոլ ջրով և հատուկ ուշադրություն դարձրեք կզակի տակ գտնվող մաշկային ծալքերին, որտեղ կարող են կուտակվել ծորած կաթի և թքի մնացորդները։ Լոսյոնով մի մշակեք նրա ձեռքերը և դեմքը։ Դեմքի մաշկի խնամքի համար խորհուրդ չի տրվում օգտագործել մանկական յուղեր և փոշիներ։ Փոշու մանր մասնիկները ներշնչման ժամանակ կարող են անցնել շնչուղիներով, հասնել թոքերին և բերել մի շարք բարդությունների։ Տակդիրը հաճախ փոխեք՝ օրական նվազագույնը 4-5 անգամ։ Փոխելիս հետևեք երեխայի մաշկի մաքրությանը և օգտագործեք պաշտպանիչ քսուկ։ Ծնողները և խնամակալները պետք է հետևեն նաև իրենց անձնական հիգիենային՝ մարմնի և հագուստի մաքրությանը։
Սեռական օրգանները պետք է լվանալ կամ սրբել հիգիենիկ անձեռոցիկով  յուրաքանչյուր անգամ տակդիրը փոխելուց հետո։
Նորածին աղջիկների սեռական ճեղքից կարող է լինել կաթնագույն կամ արյունային արտադրություն, ինչը բուժում չի պահանջում։ Տղաների մոտ ծայրային մաշկի հետ քաշումը կարող է բերել վնասման, քանի որ այն նորածինների մեծ մասի մոտ ամուր ամրացված է առնանդամի գլխիկին։ Անհրաժեշտության դեպքում երեխայի 1 տարեկանը լրանալուց հետո դիմեք մանկական վիրաբույժի։
Սովարաբար նորածինները օրվա մեծ մասը քնած են անցկացնում։ Քնելու համար անհրաժեշտ չէ տանը ստեղծել անաղմուկ միջավայր։ Անվտանգության և մանկական հանկարծամահության համախտանիշի կանխարգելման նպատակով ծնողները և խնամակալները պետք է հետևեն ստորև նշված կետերին՝
նորածնին միշտ պառկեցնել մեջքի վրա՝ հարթ և կոշտ ներքնակին
պառկեցնել այնպես, որ ոտքերը մոտ լինեն մահճակալի ներքևի հատվածին,
ծածկել նորածնին բարակ ծածկոցով (չծածկել դեմքը),
նորածնի կողքից հեռացնել բոլոր փափուկ իրերն ու խաղալիքները, որոնք կարող են փակել երեխայի քիթը և բերանը,
երեխայի հետ չքնել նույն անկողնում կամ բազմոցին, օրորոցը դնել ծնողների կամ խնամակալների սենյակում,
բացառել ծխախոտի ծխի առկայությունը երեխայի մոտ,
խուսափել գերտաքացումից, պահպանել օպտիմալ սենյակային ջերմաստիճան՝ 20-22°C։
Մեջքի վրա պառկած դիրքը իր հերթին կարող է առաջացնել դիրքային պլագիոցեֆալիա, ինչից խուսափելու համար հետևեք խորհուրդներին։
Նորածնի հագուստը պետք է լինի հնարավորինս պարզ, հարմար և ազատ։ Ամռանը հագցրեք տակդիր և թեթև վերնազգեստ, եթե առկա է մաշկի կարմիր երանգավորում, ստուգեք նորածնի ջերմաստիճանը․ հնարավոր է նա շոգում է։ Պաշտպանեք նորածնին արևի ուղիղ ճառագայթներից, մեծ է այրվածք ստանալու վտանգը, իսկ վիտամին D-ի անհրաժեշտ քանակը նորածինները չեն ստանում այս մեթոդով։ Ցուրտ ամիսներին տանը պետք է ապահովել 20-22°C ։ Տակդիրի, ներքնազգեստի և տաք արտահագուստի օգտագործումը բավարար է։
Խորհուրդ չի տրվում բարուրել նորածնին, հետևյալ պատճառներով՝
ամուր բարուրելիս երեխայի մարմնի և տակաշորի միջև օդի շերտ գրեթե չի մնում, ինչը թույլ չի տալիս պահել ջերմությունը,
մարմնի սեղմված հատվածներում նվազում է արյան շրջանառությունը, որը հանգեցնում է այդ հատվածներում ջերմաստիճանի անկման,
բարուրված երեխան ավելի շատ է քնում և ավելի քիչ է կուրծք պահանջում, որը խանգարում է նորմալ կաթնարտադրության հաստատմանը և երեխայի աճին,
գլխով ամուր բարուրելը դժվարացնում է կրծքով կերակրումը, քանի որ երեխան կրծքին ճիշտ ամրակցման համար չի կարողանում շարժել գլուխը և բաց անել բերանը,
ամուր բարուրելը դժվարացնում է երեխայի շնչառությունը,
բարուրելը բացասաբար է անդրադառնում հենաշարժիչ համակարգի զարգացման վրա, օրինակ՝ այն նպասնում է կոնքազդրային հոդի թերզարգացմանը։
Նորածնի հետ կարելի է զբոսնել կյանքի առաջին իսկ օրերից՝ ցանկացած եղանակին։ Զբոսանքի տևողությունը սկզբնական շրջանում պետք է կազմի 10-15 րոպե, այնուհետև ամեն օր ավելացնելով 3-5 րոպե, հասցնել մինչև 1-2 ժամի։ Երեխային պետք է հեռու պահել արևի ուղիղ ճառագայթներից և պաշտպանել քամուց։ Ամռան ամիսներին երեխայի զբոսանքն անհարժեշտ է կազմակերպել մինչև կեսօրը և ժամը 17։00- ից հետո իսկ գլուխը պետք է պաշտպանել թեթև բամբակյա գլխարկով։ Եթե դրսում չափազանց ցուրտ է (-10° C- ից ցածր), զբոսնելու փոխարեն կարելի է փոքրիկին դուրս տանել պատշգամբ։
Նշաններ, որոնց դեպքում անհապաղ պետք է դիմել բժշկի
Բուժհաստատությունից դուրս գրվելուց և տուն վերադառնալուց հետո զանգահարեք Ձեր բժշկին կամ շտապ բժշկական օգնության ծառայություն (1-03), եթե նորածնի մոտ նկատվում են հետևյալ նշանները՝
նորածինը հրաժարվում է 2 և ավել հաջորդաբար կերակրումներից կամ թույլ է ծծում կուրծքը,
նորածնի մոտ առկա են ցնցումներ,
նորածնի մոտ առկա է հաճախացած և/կամ դժվարացած շնչառություն,
նորածինն ընկճված է, քնկոտ կամ դյուրագրգիռ,
նորածնի մարմնի ջերմաստիճանը 37.5- ից բարձր կամ 36.5- ից ցածր է,
նորածնի մոտ նկատվում է կրկնվող փսխում կամ փորլուծություն,
նորածնի կղանքը ջրիկ է, կանաչավուն կամ առկա են լորձի, արյան հետքեր,
նորածնի մաշկը պորտի շրջանում կարմրած է և/կամ թարախակալված,
նորածնի մաշկային ծածկույթները ունեն կապտավուն գունավորում,
նորածինն ինքնուրույն չի շարժվում կամ շարժվում է խթանելուց հետո,
նորածինն ունի մոնոտոն գրգռված լաց, որը չի անցնում կերակրումից կամ խնամքի կազմակերպումից հետո։
Այս հոոդվածը պարունակում է ընդհանուր տեղեկություն և ոչ մի դեպքում չի կարող փոխարինել բժշկի խորհրդատվությանը։ Նորածնի խնամքի հետ կապված հարցերի դեպքում կարող եք դիմել «Էրեբունի» բժշկական կենտրոնի ծննդատան ամբուլատոր ծառայություն։
Sorry, the comment form is closed at this time.
Ինչպե՞ս ճիշտ պատրաստել արհեստական կաթնախարնուրդ տան պայմաններում
Խորհուրդներ ծննդատնից դուրս գրվելուց հետո
Վիտամին D–ի դեֆիցիտի կանխարգելման խորհուրդներ